31977R1251
L 146/11
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕИО) № 1251/77 НА СЪВЕТА
от 17 май 1977 година
относно вноса в Общността на трици, брашно с трици и на други отпадъци от пресяването, смилането или от друга обработка на зърнени култури с произход от Арабска република Египет
СЪВЕТЪТ НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност, и по-специално членове 43 и 113 от него,
като взе предвид предложението на Комисията,
като взе предвид становището на Асамблеята (1),
като има предвид, че Споразумението за сътрудничество между Европейската икономическа общност и Арабска република Египет, както и Временното споразумение за предварително прилагане на определени разпоредби на Споразумението за сътрудничество, са подписани на 18 януари 1977 г.;
като има предвид, че член 20 на Споразумението за сътрудничество и член 13 на Временното споразумение предвиждат, че, при условие че Арабска република Египет налага специална такса върху износа на трици, брашно с трици и на други остатъци от пресяването, смилането или от друга обработка на зърнени култури, включени в подпозиция 23.02 A на Общата митническа тарифа, променливият компонент от таксата върху вноса трябва да бъде намален със сума, равна на 60 % от средната стойност на променливите компоненти на таксите, приложими за въпросния продукт през трите месеца, предхождащи месеца, през който се определя тази сума;
като има предвид, че тази специална такса върху износа трябва да се отрази в цената на тези продукти, внасяни в Общността;
като има предвид, че за да се гарантира правилното прилагане на тези споразумения, следва да се приемат мерки, по силата на които вносителят да е задължен при вноса на трици, брашно с трици и други отпадъци, да представи доказателство, че специалната такса върху износа е платена в Арабска република Египет;
като има предвид, че в съответствие, inter alia, със споразумението под форматa на размяна на писма във връзка с член 20 на Споразумението за сътрудничество и член 13 на Временното споразумение между Европейската икономическа общност и Арабска република Египет относно вноса в Общността на трици и брашно с трици с произход от Арабска република Египет, е необходимо да се предвидят подробни правила за тяхното прилагане,
ПРИЕ НАСТОЯЩИЯ РЕГЛАМЕНТ:
Член 1
Променливият компонент на таксата върху вноса в Общността на трици, брашно с трици и други отпадъци от пресяването, смилането или друга обработка на зърнени култури, включени в подпозиция 23.02 A на Общата митническа тарифа, с произход от Арабска република Египет, е таксата, която се изчислява в съответствие член 2 на Регламент (ЕИО) № 2744/75 на Съвета от 29 октомври 1975 г. относно режима за внос и износ на продукти, получени от преработката от зърнени култури и ориз (2), намалена със сума, равна на 60 % от средната стойност на променливите компоненти на таксите, приложим за продукта през трите месеца, предхождащи месеца, през който се определя тази сума.
Член 2
Член 1 се прилага за всички случаи на внос, за които вносителят представи доказателство, че специалната такса върху износа е начислена в Арабска република Египет в съответствие с член 20 на Споразумението за сътрудничество или с член 13 на Временното споразумение.
Член 3
При необходимост, подробните правила за прилагане на настоящия регламент, по-специално относно определянето на сумата, с която се намалява таксата, се приемат в съответствие с процедурата, установена в член 26 на Регламент (ЕИО) № 2727/75 на Съвета от 29 октомври 1975 г. относно общата организация на пазара на зърнените култури (3).
Член 4
Настоящият регламент влиза в сила на третия ден след публикуването му в Официален вестник на Европейските общности.
Прилага се от влизането в сила на Временното споразумение между Европейската икономическа общност и Арабска република Египет.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 17 май 1977 година.